Da Ausdruck "Buagnlaundkrowodisch" staummt ausm 20. Jhdt., weu es Buagnlaund im heitign Sinn vuahea net gem hod. Dea Ausdruck hod si owa mittlaweule aa in aundare Sprochn wia Ungarisch (burgenlandi horvát nyelv) und Tschechisch (Burgenlandská chorvatština) duachgsetzt. De Sprecha söwa haaßn eahna Sproch hrvatski, oiso aafoch krowodisch, wohingegn s eigantliche Krowodisch južni hrvatski (sidlichs Krowodisch) oda hrvatski književni jezik (krowodische Hochsproch) gennd wiad. Auf boarisch und deitsch hod ma friacha "Wossakrowodisch" gsogt, wobei s net gaunz kloar is, vo wo dea Ausdruck kummt oda wos a genau maant.